עיקרי מצע תנועת הרפובליקה השניה של ישראל

**עיקרי המצע הוצגו לראשונה ב- 2009. הם היוו בסיס לסדרה של מאמרים ולספר של יעקב קורי שפורסם ב- 2018 בעברית ובאנגלית, באתרים רבים ובתפוצה רחבה** [**Hebrew**](http://www.businessethicscory.com/secondrepublicofisraelbookrev7.pdf) **. על רקע המשבר הקיומי הפוקד כיום את ישראל, שהוא משטרי, כלכלי, חברתי וערכי, יש צורך לחשיבה מחוץ לדפוסים המקובלים שרק יובילו אותנו מבחירות לבחירות לשפל ללא תקדים, אם לא נשנה מהיסוד את פני המדינה. להלן המצע המעודכן ל- 2020:**

**מבוא**: תנועת הרפובליקה השניה של ישראל היא תנועה עממית חוץ פרלמנטרית שנועדה לשנות מהיסוד בדרכים דמוקרטיות את פני המדינה בכל המישורים ולהציב בראש סדר הקדימויות את הצדק החברתי, היושרה, השוויון, איכות הסביבה ואיכות החיים של כל התושבים. התנועה דואגת לאינטרסים של חילוניים ודתיים, מתנחלים ויונים, יהודים וערבים, נשים וגברים, מעמד הביניים עשירים ועניים, אנשי פריפריה ומרכז, אנשי עסקים ואקדמיה, אנשי רוח והמגזר השלישי, להשגת רווחת כלל האוכלוסיה, על בסיס אתוס אחיד, ברוח של אחווה, פיוס ולכידות.

1. **כלכלה**: ישונה מהיסוד המשטר הניאו ליברלי ויימצא האיזון הנכון בין מעורבות הממשל לשוק החופשי, שישאב השראה מהמודל הסקנדינבי של קפיטליזם חברתי. החברות יביאו בחשבון את האינטרסים של כל מחזיקי העניין לרבות השגת רווחיות נאותה, אך לא מיקסום הרווח ושווי החברה. יונהג מיסוי פרוגרסיבי ביותר ומס ירושה.

2. **משטר**: יונהג משטר נשיאותי, כשלנשיא סמכויות ביצוע מלאות ובממשלתו מיטב המומחים. תונהג חוקה השואבת השראה מהחוקות של ארה"ב, צרפת והמדינות המשגשגות והאתיות המובילות. מחצית מחברי הכנסת ייבחרו בבחירות איזוריות ומחציתם ייבחרו בבחירות יחסייות. ייאסר קיום מפלגות דתיות, לאומיות ועדתיות.

3. **מדיניות**: מדינת ישראל תהיה מדינה דמוקרטית עם זכויות הצבעה לכל תושביה, עם גבולות בני הגנה ובלי שליטה בעם זר. גבולות הקבע של המדינה והמבנה שלה יביאו בחשבון את המרכיב הדמוגרפי היהודי והערבי בכל שטחי ארץ ישראל, עם 2 מדינות: ישראל ללא עקירת ישובים וירדן-פלסטין הכוללת את ירדן, ערביי הגדה ועזה.

4. **עסקים**: תונהג מדיניות המעודדת עסקים המביאים לערך מוסף גבוה למשק, תעסוקה, יצוא, פיזור האוכלוסיה, תעשיות היי טק, אנרגיה ותשתיות נקיות, חברות לא מזהמות. יוכבד העול הרגולטורי והמיסויי על קרנות גידור, השקעות ספקולטיביות, ריכוזיות מוגזמת, וחברות העובדות במינופים גבוהים ומשקיעות את עיקר רווחיהן בחו"ל.

5. **הון ושלטון**: ינותק הקשר בין הון ושלטון. נושאי תפקידים בכירים בממשל, חברי כנסת וממשלה, שופטים וקציני צה"ל ומשטרה, יקבלו שכר מקביל לשכר במגזר הפרטי ותנאי פנסיה נדיבים, אך ייאסר עליהם לעבוד במגזר הפרטי על פי חוק. כתוצאה מכך יתפנו תקציבי עתק, הזורמים לסקטור הפרטי בהפרטות והטבות מכוונות.

6. **תעסוקה**: יועלה בצורה דרסטית שכר המינימום ויופחת למינימום מספר עובדי הקבלן. יישמר בטחון תעסוקתי גבוה עם זכויות סוציאליות. יושג איזון בין תנאי התעסוקה, חופש ההתאגדות, היושרה של הועדים ויכולת הניהול. יועלה במקביל פריון העבודה, השתתפות העובדים בדירקטוריונים ושיתוף העובדים ברווחיות ובבעלות החברות.

7. **זכויות אזרח**: מדינת ישראל היא מדינת העם היהודי **ו**כל אזרחיה, כשרק ליהודים יש זכויות לאום. מתן זכויות אזרח מלאות לאוכלוסיה, בכפוף לכך שכל תושב, גבר ואישה, חרדי וחילוני, יהודי וערבי, ישרת בצה"ל או בשירות לאומי חובה של 3 שנים. אכיפת איסור אפליה על בסיס דת, גיל ומין, גזע ונטיה מינית לכל משרה ובכל נושא.

8. **דת ומדינה**: הפרדה מלאה בין הדת והמדינה. רק נישואים אזרחיים יהיו מוכרים ע"י המדינה ורק למי שהגיע לגיל 21. מתן מעמד שווה לכל הזרמים בדת היהודית ולכל הדתות. מינוי רבנות אחת לאשכנזים וספרדים. הנהגת חופש פולחן מלא. תיאסר פעילות מיסיונרית של החזרה בתשובה בחוק. אין יותר מימון ממשלתי לרבנות ולכשרות.

9. **צדק חברתי**: מעמד הביניים יהפוך ל- 50% מהאוכלוסיה, שיעור כפול מהנוכחי, בדומה לשבדיה. הפערים החברתיים ומימדי השגשוג הכלכלי והערכי יהיו כמקובל בעשר המדינות הדמוקרטיות המובילות בצדק החברתי. מימדי העוני ירדו אל מתחת ל- 10% מהאוכלוסיה. תהיה אינטגרציה מלאה של המגזר החרדי והמגזר הערבי.

10. **אתיקה**: תבוער השחיתות מהיסוד ויוכבדו בצורה דרסטית העונשים על עברייני הצווארון הלבן. ייערך סינון אתי למועמדים לתפקידים ציבוריים וכלכליים. ישראל תמוקם בין עשר המדינות המובילות במדד האתיקה והעדר השחיתות של TI – הכולל בעשור האחרון את סקנדינביה, ניו זילנד, שווייץ, סינגפור, הולנד, קנדה ואוסטרליה.

11. **חינוך**: ייאכף חוק חינוך חובה חינם לאוכלוסיה עד גיל 18, עם זרם חינוך אחד חילוני בלבד, בדומה למדינות המתוקנות כצרפת וארה"ב, הכולל בתוכו מרכיבי ליבה של מתימטיקה, אזרחות, לימוד חובה של שלוש שפות ברמה של שפות אם: עברית, אנגלית וערבית, לימודי מורשת בכל מגזר. לימודים אקדמיים יהיו חינם בכל מקצוע.

12. **רווחה**: יופנו תקציבים מספיקים לרווחה, בריאות, חינוך, דיור, סיוע לקשישים ומוגבלים. ינתנו תמיכות רק ל- 4 ילדים למשפחה, כדי לא לעודד משפחות מרובות ילדים המכבידות על המשק. ייאסר על קרנות הפנסיה להשקיע בבורסה. ישראל תדורג בין עשר המדינות המובילות בתחום הרווחה, כשעיקר העול על המגזר העיסקי והעשירים.

13. **בטחון פנים**: ימוגרו משפחות הפשע ויוכבדו בצורה דרסטית העונשים על פשיעה. יגויסו למשטרה מיטב האנשים שיקבלו שכר מקביל לשכר בצה"ל. תצומצם במחצית כמות הפשיעה: גניבות, תקיפות, עבירות מין וכו'. תיאכף בקפדנות שמירת החוק גם במגזר הערבי ובמגזר החרדי, מיגור האלימות במשפחה, בנוער ובמרחב הציבורי.

14. **איכות הסביבה**: שימור ואכיפת התקנים הבי"ל של קיימות יהיו בראש סולם העדיפויות, עם עונשים כבדים לחברות ולאזרחים המזהמים, כשעיקר משאבי הפיתוח יופנו לתחום האנרגיה הנקיה, מפעלים לא מזהמים, תשתיות בנות קיימא, בניה ירוקה, מיחזור, רכבים חשמליים והיברידיים, שטחים ירוקים, וצמצום דרסטי של זיהום האויר.

15. **הרשות השופטת**: תישמר עצמאות הרשות השופטת. יוגדלו תקני השופטים תוך צמצום דרסטי בעינוי הדין. בבתי משפט לעבירות כלכליות יכהנו שופטים מומחים. ייאסר על שופטים לעבוד כבוררים עם פרישתם. תישמר הפרדה מוחלטת בין הרשות המחוקקת, הרשות המבצעת והרשות השופטת, עם מתן סמכויות גם לרשות מפקחת.

16. **חברה**: החברה הישראלית צריכה לעבור שינוי יסודי, כאשר היא מעלה על נס מתריעים כנגד שחיתות, מוקיעה פושטי רגל שהערימו על נושיהם, עברייני מס שהונו את המדינה ובעלי שליטה שעשקו בעלי מניות. עם איזון נאות בין צרכי היחיד, חברה ומדינה, וטיפוח חלוציות, חדשנות, חופש, שוויון, אחווה, תשלום מיסים ושמירת חוק וסדר.

17. **ערכים**: מדינת ישראל תשוב לערכי הצניעות, הסיוע לקהילה, שיתופי פעולה, מציאת דרך הביניים, רוחניות, תרבות והשכלה; לעומת הרדידות של תרבות הרייטינג, תוכניות הריאליטי, תחרותיות שלוחת רסן, תרבות צריכה נטולת מעצורים. מנהיגי המדינה, האירגונים והקהילות יפעלו לקירוב לבבות במקום לשסות, לאחד במקום לפלג.

18. **ראיה הוליסטית**: פעילות במקביל, כאשר משאבי עתק יגויסו כתוצאה משינוי המדיניות ויחולקו בצורה צודקת ולצרכים החשובים ביותר למשק. תכנון לטווח ארוך במקום מדיניות קצרת טווח, העשויה טלאים. ראיה הרמונית ומגובשת, תוך קיום ערכי האתיקה, האחריות החברתית ואיכות הסביבה, שהם הערובה לשגשוג אם אנו חפצי חיים.